Eddie kies onbesonge agtsteman | Netwerk24
01 November 2018 14:04
Mark Wilson sal Saterdag teen die Bokke op agtsteman begin. Foto: Getty Images
Eddie Jones, afrigter van Engeland se rugbyspan, het Donderdag verras deur vir Mark Wilson op agtsteman te kies vir Saterdag se toets teen die Springbokke op Twickenham.
Die lostrio van Wilson, Tom Curry en Brad Shields het gesamentlik nog net in tien toetse gespeel.
Met die voorkeur-agtsteman, Billy Vunipola, beseer en Nathan Hughes wat geskors is, is daar verwag dat Jones vir Zach Mercer sy toetsdebuut sou laat maak, maar die breier het verkies om die ietwat meer ervare Wilson (vier toetse) in te span.
Owen Farrell tydens ’n oefening saam met sy Engelse spanmaats. Foto: Getty Images
Soos verwag, sal Owen Farrell op losskakel begin met George Ford op die plaasvervangersbank.
Farrell het die Engelse aangevoer tydens hul toer in Suid-Afrika in Junie. Hy het toe binnesenter gespeel.
Ben Te’o sal egter Saterdag die nr. 12-trui dra, met Henry
Slade aan sy buitekant.
Farrell sal Saterdag die kapteinskap met die terugkerende haker Dylan Hartley deel. Hartley sal tussen die stutte Alec Hapburn en Kyle Sinckler sak.
Hy vervang vir Jamie George, wat die voorkeur-haker in die reeks teen die Bokke was. George sit op die plaasvervangersbank.
Elliot Daly sal weer, soos in die reeks teen die Bokke, die nr. 15-trui dra. Die gevaarlike Jonny May sal saam met Jack Nowell op vleuel diens doen.
Manu Tuilagi, wat in 2016 laas vir Engeland gespeel het en intussen deur beserings lamgelê is, is op die plaasvervangersbank gekies.
Die stut Ben Moon sal sy toetsbuiging maak as hy later in die toets van die bank af opgestuur word. – Reuters, Sportredaksie
Engeland se span:
Elliot Daly, Jack Nowell, Henry Slade, Ben Te’o, Jonny May, Owen Farrell (mede-kaptein), Ben Youngs, Mark Wilson, Tom Curry, Brad Shields, George Kruis, Maro Itoje, Kyle Sinckler, Dylan Hartley (mede-kaptein), Alec Hepburn. PLAASVERVANGERS: Jamie George, Ben Moon, Harry Williams, Charlie Ewels, Zach Mercer, Danny Care, George Ford, Manu Tuilagi.
Meer oor: Twickenham | Engeland | Toets | Rugby | Bokke | Rose